**5-րդ կրթական հարթակ**

**11-րդ շաբաթ**

***Նախորդ դասի ստուգում***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Նախորդ դասի ամփոփում**

* **Գրականություն - - «Մայր Հայաստան»** բանաստեղծությունը, Նանսեն Միքայելյան, Մայրենի 4, էջ 36
* Դասարանում կարդալ և վերլուծել «**Մայր Հայաստան**» բանաստեղծությունը։
* Բանաստեղծությունը պատմիր քո բառերով։
* Ըստ բանաստեղծության թվարկիր, թե Հայաստանն ինչերի «մայրն» է։
* Հեղինակը հատկանիշ ցույց տվող ի՞նչ բառով է բնութագրում քո մանկությունը, դու ի՞նչ բառեր կօգտագործես։
* Թվարկիր 3 հատուկ և 3 հասարակ գոյականներ։
* **Բառագիտություն**
* **Ամփոփել հետևյալ բառերի բացատրությունները**
* Մանկիկ – երեխա
* Ոստան – Մեծ քաղաք, մայրաքաղաք
* Վտակ – բարակ առվակ, որ լցվում է գետի մեջ
* Ընդդեմ – դեմ-դիմաց
* Արի - Քաջ

 Բառերով կազմել բառակապակցություններ և նախադասություններ։

* **Ամփոփել հետևյալ բառերի հոմանիշները**
* Գալիք-ապագա
* Անսահման- անվերջ
* Սիրասուն-սիրելի
* Անմար-մշտավառ
* Խնդալից-ուրախ
* **Ամփոփել հետևյալ բառերի հականիշները**
	+ Քաջարի – վախկոտ
	+ Լույս – մութ
	+ Երջանկություն – տխրություն
	+ Բարի – չար

**Քերականություն-- Գոյական․ հատուկ և հասարակ գոյականներ**

(Կարդալ Մայրենի դասագրքից Էջ 41, գոյական․ **հատուկ և հասարակ** բացատրությունը) ։

* + Ինչպե՞ս կբնութագրես գոյականը։
	+ Ի՞նչ հարցերի են պատասխանում գոյականները։
	+ Որո՞նք են հատուկ գոյականները։
	+ Որո՞նք հասարակ գոյականները

**Մշակույթ – Վահան Տերյան -** Քննարկել դասանյութը հետևյալ հարցերով․

* Ե՞րբ և որտե՞ղ է ծնվել Վահան Տերյանը։
* Ե՞րբ է լույս տեսել նրա «Մթնշաղի անուրջները» ժողովածուն։
* Ձեր կարդացած բանաստեղծություններում ավելի շատ ի՞նչ է բնութագրել բանաստեղծը։
* Ստուգել տնային հանձնարարությունները։

***Նոր դաս***

* **Գրականություն- էջ 36 «Մայր Հայաստան» և «Հայաստան»** բանաստեղծությունը, Պատվական Խաչատրյան, Մայրենի 4, էջ 39
* **Բառագիտություն** –Թեմատիկ բառերի բացատրությունը, ուղղագրություն, թեմատիկ հոմանիշներ և հականիշներ։
* **Քերականություն**-
	+ էջ 41,Գոյական․ հատուկ և հասարակ գոյականներ, կրկնություն:
	+ Օժանդակ բայերի կազմությունն ու ուղղագրությունը:
* **“Իմ Հայաստան»** վերնագրով շարադրություն գրիր։
* **Մշակույթ- Վահագն Վիշապաքաղ**

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

* Դասարանում կարդալ և վերլուծել «**Հայաստան**» բանաստեղծությունը։
* Բանաստեղծությունը պատմիր քո բառերով։
* Հայ նշանավոր հերոսների անուններ թվարկիր։
* Հայաստան ասելիս ի՞նչ ես պատկերացնում․ թվարկիր այն ինչ գիտես Հայաստանի մասին։
* Բանաստեղծությունից դուրս գրի՛ր 5 հասարակ գոյական (ի՞նչ հարցին պատասխանող)։
* Սովորել հետևյալ բառերի բացատրությունները
	+ Անդուլ- անդադար
	+ Ձուլել- միացնել
	+ Ծլարձակել- ծլել,բուսնել, ծիլ արձակել
* Սովորել նշված բառերի **հոմանիշները**
* Զորություն-ուժ,հզորություն
* Ջանք- աշխատանք
* Հուր- կրակ,եռանդ
* Ամուր- պինդ, կարծր
* Շինել-կառուցել
* Սովորել նշված բառերի **հականիշները**
	+ Ուժեղ-թույլ
	+ Հին-նոր
	+ Շինել-քանդել
* Սովորել հետևյալ բառերի ուղղագրությունը։
	+ Քրտինք, ծլարձակել, միասին, խորհուրդ,սյուն,քրտինք

**Քերականություն-** **Գոյական․ հատուկ և հասարակ գոյականներ, կրկնություն**

(Կարդալ Մայրենի դասագրքից Էջ 41, գոյական․ **հատուկ և հասարակ** բացատրությունը) ։

**Օժանդակ բայերի կազմությունն ու ուղղագրությունը**։

Որոշ ժամանակաձևերի խոնարհմանը մասնակցում է օժանդակ բայը, որը  բային վերագրում է **դեմք, թիվ և ժամանակ:**

Օժանդակ բայը խոնարհվում է երկու ժամանակով՝ **ներկա և անցյալ, ունի բոլոր դեմքերը, եզակի և հոգնակի թիվ, դրական և ժխտական ձևեր:**

Ներկա ժամանակի օժանդակ բայերը գրվում են ***ե***-ով, բացի եզակի երրորդ դեմքից, այսպես՝ ***եմ, ես, է, ենք, եք, են:***

Ժխտական խոնարհման դեպքում ***չ*** մասնիկը դրվում է օժանդակ բայի վրա, որը բոլոր դեմքերում և թվերում հանդես է գալիս նույն ձևով, բացի եզակի երրորդ դեմքից, որը լինում է՝ **չի,** այսպես՝ ***չեմ, չես, չի, չենք, չեք, չեն:***

**Մշակույթ –Վահագն Վիշապաքաղ**

Գիտե՞ք արդյոք` ինչու է Ծիր Կաթինը կոչվում Հարդագողի ճանապարհ։

 Իսկ ի՞նչ գիտեք Վահագնի մասին. ինչո՞ւ են նրան անվանում Վիշապաքաղ։

Վահագնը հեթանոս հայերի ամենասիրելի աստվածներից մեկն էր։ Ժողովուրդը նրան Վիշապաքաղ էր անվանում։ Նրա մասին երգը ներկայացնելով` Խորենացին գրում է. «Մենք մեր ականջով լսեցինք, թե ինչպես այս ոմանք երգում էին **փանդիռներով** »։ Շնորհիվ Պատմահոր մեզ է հասել Վահագնի մասին պատմող զրույցը։ Այդ զրույցից իմանում ենք, որ Վահագնը վառվռուն ու արեգակնափայլ աչքերով, հրեղեն մազերով, բոցավառ մորուքով խարտյաշ պատանի էր։

 **Երկնում**  էր երկինքը, երկնում էր երկիրը,

Երկնում էր և ծովը **ծիրանի** ,

 Երկունքը բռնել էր ծովում Նաև կարմրիկ եղեգնիկին։

Եղեգնի փողով ծուխ էր ելնում,

 Եղեգնի փողով բոց էր ելնում,

Եվ բոցից դուրս էր վազում Մի **խարտյաշ** պատանեկիկ։

 Վազում էր խարտյաշ մի պատանեկիկ,

 Նա **հուր** մազեր ուներ, Բոց մորուք ուներ,

 Եվ աչքերն էին արեգակներ։

 Հնում մարդիկ պաշտում էին բազմաթիվ աստվածների և դրանցից ամեն մեկին մարմնավորել էին որպես բնության մի երևույթի։ Ահա Վահագնը հին հայերի համար մարմնավորում էր ամպրոպն ու կայծակը։ Նա նաև քաջության, հերոսության ու ռազմի աստվածն էր։ Ասում են, որ հայոց թագավորները նրանից քաջություն և ուժ էին խնդրում և դիմում նրան պատերազմներից առաջ։ Վահագնի մասին մի ավանդություն է ներկայացնում 7-րդ դարի հեղինակ Անանիա Շիրակացին։ Պատմում են, թե մի ցուրտ ձմեռային գիշեր Վահագնը ասորիների Բարշամ թագավորից հարդ է գողանում` Հայոց երկրի անասուններին կերակրելու համար։ Հարդը տանելիս դրա մի մասը թափվում է՝ առաջացնելով սպիտակ հետք` «Հարդագողի ճանապարհ»։ Այստեղից էլ հայերի մեջ ընդունված է Ծիր Կաթինն անվանել Հարդագողի ճանապարհ։ Հին հունական դիցաբանության մեջ Ծիր Կաթինի ծագումը կապում են Հերակլեսի անվան հետ։

* **Կարողանալ պատասխանել հետևյալ հարցերին․**
* Ո՞վ էր Վահագնը, ի՞նչ գիտեք նրա մասին և որտեղի՞ց։
* Մի քանի նախադասությամբ բնութագրեք Վահագնին։։
* Ինչպե՞ս է առաջացել Հարդագողի ճանապարհը։

**Հարցերին պատասխանելու և առաջադրանքները կատարելու համար երեխան պետք է իմանա․**

* Կրկնել նախորդ դասաժամին բացատրված բառերի կազմությունը – պարզ, բարդ և ածանցավոր և օրինակների միջոցով ամփոփել։
* Սահուն կարդալ դասանյութը և վերարտադրել սեփական խոսքերով, բնութագրել դասանյութի հերոսներին և պատասխանել դասավերջի հարցերին։
* Հասկանալ հետևյալ հասկացությունները՝
	+ Տառ/հնչյուն, գոյական, եզակի, հոգնակի, հոմանիշ, հականիշ, արմատ, ածանց և ածանցների տեսակները։
* Քերականական նյութն ամրապնդել վարժությունների միջոցով և բերել օրինակներ
* Մասնակցել խմբային աշխատանքներին։